Saya mau tau Diluar bola sepak dari Cristiano Ronaldo. Jelaskan dalam bahasa melayu

Ketika reputasinya semakin meningkat di Manchester United, Ronaldo telah menandatangani banyak tawaran penajaan untuk produk pengguna, termasuklah pakaian sukan, kasut bola sepak (sejak November 2012, Ronaldo telah memakai Nike Mercurial Vapor edisi CR7 untuk keperibadiannya), minuman ringan, pakaian, pelincir automotif, perkhidmatan kewangan, elektronik, dan permainan video komputer. Ronaldo juga ditampilkan sebagai atlet muka depan pada permainan video FIFA 18 EA Sport dan beliau juga banyak terlibat dalam promosi permainan. Perayaan gol iaitu 'Siiii' miliknya terdapat dalam siri FIFA, disertai dengan suaranya sendiri. Beliau juga merupakan wajah permainan video Pro Evolution Soccer dengan muncul di muka depan permainan pada tahun 2008, 2012, dan 2013.

Dengan perolehan €720 juta (£615 juta) dari tahun 2010 hingga 2019, Ronaldo menduduki tempat kedua dalam senarai Forbes sebagai Atlet Bergaji Tertinggi Dalam Dekad Ini, dengan petinju Floyd Mayweather, Jr menduduki tempat pertama dengan mempunyai jumlah pendapatan lebih banyak. Forbes juga telah menyenaraikannya di kedudukan pertama sebagai pemain bola sepak dengan gaji tertinggi di dunia, sebanyak dua kali; Pendapatan gabungannya merangkumi gaji, bonus, dan jumlah sokongan sebanyak $73 juta pada tahun 2013–14 dan $79 juta pada tahun 2014–15. Pada tahun 2016, beliau menjadi pemain bola sepak yang pertama mendahului senarai atlet berpendapatan tertinggi Forbes, dengan jumlah pendapatan sebanyak $88 juta termasuk gaji dan sokongannya pada tahun 2015–16. Beliau juga menduduki tempat teratas untuk tahun kedua berturut-turut dengan perolehan $93 juta pada 2016-17. Ronaldo adalah salah satu atlet paling laris di dunia: SportsPro menjadikannya atlet kelima paling laris pada tahun 2012 dan atlet kelapan paling laris pada tahun 2013, dengan pemain bola sepak Brazil Neymar mendahului kedua-dua senarai. Syarikat penyelidikan pasaran sukan iaitu Repucom telah menamakan Ronaldo sebagai pemain bola sepak paling laris dan paling terkenal di dunia pada Mei 2014. Beliau juga dinobatkan dalam Time 100 2014 sebagai senarai tahunan Time yang paling berpengaruh di dunia. ESPN menamakan Ronaldo sebagai atlet paling terkenal di dunia pada tahun 2016, 2017, 2018, dan 2019.

Selain itu, Ronaldo merupakan ahli sukan yang popular dengan mempunyai pengaruh yang kuat di media sosial. Menjelang Jun 2015, Beliau mempunyai 158 juta jumlah pengikut di Facebook, Twitter, dan Instagram. Menjelang Jun 2017, Ronaldo mempunyai 277 juta pengikut di media sosial. Penaja beliau memperoleh nilai media $936 juta di seluruh akaun media sosialnya antara Jun 2016 hingga Jun 2017. Sehingga Mei 2020, Ronaldo juga merupakan seorang pengguna yang paling banyak diikuti di Instagram dengan lebih dari 231 juta pengikut. Ronaldo telah melancarkan dua aplikasi mudah alih: pada bulan Disember 2011, beliau melancarkan permainan iPhone yang disebut Heads Up with Cristiano yang dibuat oleh pemaju RockLive dan pada bulan Disember 2013, beliau turut melancarkan Viva Ronaldo iaitu sebuah laman web dan aplikasi mudah alih rangkaian sosial khusus.

Ronaldo juga mempunyai pelbagai karya yang dihasilkan mengenai dirinya seperti autobiografi yang berjudul Moments telah diterbitkan pada bulan Disember 2007. Penaja Castrol menghasilkan filem televisyen Ronaldo: Tested to the Limit, di mana beliau diuji secara fizikal dan mental di beberapa bidang. Penampilan fizikalnya menjadi tumpuan oleh media dunia semasa filem tersebut dilancarkan pada bulan September 2011. Cristiano Ronaldo: The World at His Feet iaitu sebuah dokumentari yang diceritakan oleh pelakon Benedict Cumberbatch telah dilancarkan melalui Vimeo pada bulan Jun 2014. Sebuah filem dokumentari mengenai kehidupan dan kerjaya berjudul Ronaldo juga dilancarkan di seluruh dunia pada 9 November 2015.

Jersi replika Ronaldo telah mendapat permintaan tinggi sepanjang kariernya. Pada tahun 2008, jersi nombor 7 Ronaldo di Manchester United adalah produk sukan paling laris di bawah naungan Liga Perdana Inggeris. Pada tahun 2015, jersi nombor 7 Ronaldo di Real Madrid adalah jersi terlaris kedua di seluruh dunia. Dalam masa 24 jam, jersi nombor 7 Ronaldo di Juventus telah dijual lebih dari 520,000 dengan $62.4 juta dijana dalam satu hari.

Pada tahun 2006, Ronaldo membuka butik fesyen pertamanya dengan nama CR7 (Singkatan dan nombor jersi) di pulau Madeira, Portugal. Ronaldo mengembangkan perniagaannya dengan butik pakaian kedua di Lisbon pada tahun 2008. Ronaldo juga bekerjasama dengan pengeluar Scandinavia, JBS Textile Group dan pereka fesyen New York iaitu Richard Chai untuk bersama-sama merancang rekaan seperti seluar dalam dan stokin, yang dikeluarkan pada bulan November 2013. Beliau kemudian mengembangkan jenama fesyen CR7 beliau dengan melancarkan garis baju premium dan kasut pada Julai 2014. Pada bulan September 2015, Ronaldo melancarkan wangiannya sendiri iaitu "Legacy", dalam perkongsian bersama Eden Parfums.

Pada tahun 2007, C.D. Nacional menamakan semula kampus mudanya iaitu Cristiano Ronaldo Campus Futebol (Cristiano Ronaldo Football Campus). Pada bulan Disember 2013, Ronaldo membuka sebuah muzium bernama Museu CR7 di kampung halamannya iaitu Funchal, Madeira, bagi bertujuan untuk menempatkan piala dan kenangan sepanjang kariernya dalam bidang bola sepak. Muzium ini adalah penaja rasmi pasukan bola sepak tempatan iaitu União da Madeira. Dalam upacara yang diadakan di Istana Belém, Presiden Portugal Aníbal Cavaco Silva mengangkat Ronaldo ke Panglima Besar Darjah Putera Henry, "untuk membezakan seorang atlet terkenal dunia yang telah menjadi simbol Portugal di peringkat global, serta menyumbang kepada antarabangsa negara dan turut memberi contoh ketabahan untuk generasi akan datang". Patung Ronaldo yang dibina seorang oleh artis iaitu Ricardo Madeira Veloso telah dilancarkan di Funchal pada 21 Disember 2014.

Pada bulan Jun 2010, semasa menjelang Piala Dunia, Ronaldo menjadi pemain bola sepak yang keempat keempat - selepas Steven Gerrard, Pelé dan David Beckham - yang akan diwakili sebagai karya lilin di Madame Tussauds London. Satu lagi karya lilinnya dipersembahkan di Madrid Wax Museum pada bulan Disember 2013. Pada bulan Jun 2015, ahli astronomi yang diketuai oleh David Sobral dari Lisbon dan Leiden menemui sebuah galaksi yang mereka namakan CR7 (Cosmos Redshift 7) sebagai penghormatan kepada Ronaldo.

Pada 23 Julai 2016, berikutan kemenangan Portugal di Euro 2016, Lapangan Terbang Madeira di Funchal dinamakan semula sebagai Lapangan Terbang Antarabangsa Cristiano Ronaldo. Pelancaran terminal dijenamakan semula berlaku pada 29 Mac 2017, termasuk sebuah rekaan patung kepala Ronaldo yang dipersembahkan. Walau bagaimanapun, perubahan nama itu menjadi bahan perdebatan oleh beberapa ahli politik dan warganegara yang mengajukan petisyen menentang langkah tersebut, serta tindakan tersebut juga dikritik oleh Presiden Madeira Miguel Albuquerque. Selain itu, rekaan patung kepala Ronaldo yang dihasilkan oleh pemahat Emanuel Santos mendapat kritikan daripada pelbagai pihak termasuklah laman web sukan iaitu Bleacher Report. Setahun kemudian, Bleacher Report mencabar pemahat Emanuel Santos untuk membuat semula patung kepala Ronaldo disebabkan kritikan terhadap hasil rekaannya. Namun, patung yang dibina tersebut tidak pernah digunakan; sebaliknya, rekaan patung Ronaldo yang baru dibuat oleh pemahat Sepanyol telah ditunjukkan kepada umum pada 15 Jun 2018.

Pada Februari 2020, Emiriah Arab Bersatu memberikan visa emas kepada Ronaldo, di bawah inisiatif Majlis Sukan Dubai untuk menghubungkan pemain global dan mendorong mereka untuk tinggal dan melabur di UAE.